| **Anastomus lamelligerus** |
| --- |
| Afrikinis kreivasnapis gandras ( Anastomus lamelligerus )Afrikinis kiaurasnapis gandras ( *Anastomus lamelligerus* ) |
| Apsaugos būklė |
| Nekeliantys susirūpinimo (IUCN 3.1),  |
| Mokslinė klasifikacija |
| 

|  |  |
| --- | --- |
| Karalystė: | Gyvūnai  *( Animalia)* |
| Tipas: | Chordiniai  *( Chordata)* |
| Klasė: | Paukščiai  *( Aves)* |
| Būrys: | Gandriniai paukščiai  *( Ciconiiformes)* |
| Šeima: | Gandriniai  *( Ciconiidae)* |
| Gentis: | Kiaurasnapiai gandrai  *( Anastomus)* |
| Rūšis: | Afrikinis kiaurasnapis gandras  *( Anastomus lamelligerus)* |

 |
| Binomas |
| ***Anastomus lamelligerus*** Temminck, 1823 |

 **Afrikinis kiaurasnapis gandras**  (*Anastomus lamelligerus*) – gandrinių (*Ciconiidae*) šeimos paukštis. Yra du porūšiai:

* *Anastomus lamelligerus lamelligerus*
* *Anastomus lamelligerus madagascariensis*

Paplitimas ir biotopas
----------------------

Paplitęs Užsachario Afrikoje iki Afrikos pietinės dalies. Įprastas Mozambike, Zimbabvėje,  Pietų Afrikos respublikos rytuose, Botsvanos ir Namibijos šiaurėje bei Kaprivio ruože. Biotopas – pelkės, šlapynės, ežerų ir upių pakrantės, ryžių laukai.

Išvaizda
--------

Šiek tiek mažesnis už baltąjį gandrą. Kūno ilgis 80 – 94 cm, sveria 1 000 – 1 300 g. Patinas stambesnis už patelę. Kūnas juodos spalvos, šonų ir krūtinės plunksnos žvilga žalia, ruda ar purpurine spalvomis. Rainelė pilka. Aplink akis yra plikos odos žiedelis. Stambus snapas ties pamatu pilkšvas, o toliau tamsėjantis. Posnapis išlinkęs, su antsnapiu susiglaudžia tik snapo gale. Tarpas tarp posnapio ir antsnapio yra 5 – 6 mm. Kojos juodos.

Jaunikliai rudo atspalvio. Snapas pilkas, posnapis beveik tiesus.

Biologija
---------

Bendruomeniški paukščiai. Beveik sėslūs, kartais būriais migruoja iš sausros apimtų teritorijų. Balso stygos silpnai išvystytos. Būdingi garsai: kvarkimas, gagenimas ir kalenimas snapu. Skrenda ištiesęs kaklą. Sklando. Kartos trukmė trukmė 12 metų.

Minta pilvakojais ir dvigeldžiais, varlėmis, krabais, žuvimis, kirmėlėmis ir stambiais vabzdžiais. Maitinasi vienas arba negausiomis grupėmis. Ieškodamas grobio lėtai braido sekliuose vandens telkiniuose. Pastebėjęs grobį paukštis jį snapu pagauna ir sutraiško. Kartais tupi begemotams ant nugaros ir laukia pasirodančių moliuskų, kurie pakyla begemotams išjudinus vandenį. Dažnai maitintis grįžta į tą pačią vietą, o moliuskų kriaukles krauna į krūvelę.

Monogamai. Veisimosi periodas prasideda prieš pat lietingąjį sezoną arba jam įsibėgėjus, nes tuo metu pagausėja sraigių. Veisiasi 60 – 170 porų kolonijose, medyje nuo 4 iki 20 lizdų. Kartais peri mišriose kolonijose su kitais paukščiais: kormoranais, garniais, afrikinėmis girnovėmis, afrikiniais žalčiakakliais ir gandriniais. Lizdavietės virš vandens. Lizdo skersmuo apie 50 cm. Lizdą krauna iš šakų, nendrių, iškloja vandens augalais, žole, lapais, viksvomis. Dėtyje 3 – 5 balti kiaušiniai. Peri abu tėvai, 21 – 30 dienų. Jauniklius maitina abu tėvai, 42 dienas. Lizdą palieka 50 – 55 dienų jaunikliai.

Suaugusių paukščių priešas – azijinis erelis, o kiaušiniais minta afrikiniai linginiai vanagai, afrikinės lingės ir varanai.

Šaltiniai
---------

1. ↑   „Pasaulinės gamtos apsaugos organizacijos raudonasis sąrašas - Anastomus lamelligerus". Pasaulinė gamtos apsaugos organizacija. anglų k.
2. ↑   „"Afrikinis kiaurasnapis gandras"". oiseaux - birds. anglų k.
3. ↑  „"Afrikinis kiaurasnapis gandras"". Bioįvairovės tyrinėtojas. Iziko muziejus Pietų Afrikoje. anglų k. Suarchyvuotas originalas 2011-10-03. Nuoroda tikrinta 2017-09-17. `{{cite web}}`: Nežinomas parametras `|dead-url=` ignoruotas (`|url-status=` suggested) (pagalba)